**Informācija par ziemas kviešu šķirnes** **‘Milturum 5’ audzēšanu, pavairošanu un izmantošanas veidiem, periodā, kad šķirne audzēta.**

Ziemas kviešu šķirne ‘Milturum 5’ izaudzēta atkārtotas individuālās izlases ceļā no ziemas kviešu līnijas 11613, ko izveidoja agronoms Jurijs Garbars Stendes selekcijas stacijā 1930. gadu beigās. 1941. gadā Jurijs Garbars ar savu kviešu selekcijas materiālu pārcēlās uz Mežotnes selekcijas staciju un nostrādāja tur līdz 1944. gadam. Daļu no šī materiāla nodeva Lielplatones izmēģinājumu stacijai un daļu Priekuļu selekcijas stacijai. Lielplatonē ziemas kviešu selekciju turpināja agronoms Andrejs Sietiņsons, vēlāk to pabeidza Osvalds Lapiņš. No visa selekcijas materiāla izraudzījās šķirni ‘Milturum 5’, ko valsts pārbaudei nodeva 1949. gadā, rajonēja 1958. gadā. Šķirni galvenokārt audzēja Zemgalē. Tā bija vidēji veldres izturīga, ar labu ziemcietību un vidēji labām graudu kvalitātes īpašībām; miltu iznākums un cepamīpašības bija vidēji labas. Vārpas brūnas, bez akotiem. Graudi labi ieslēgti ziedplēksnēs (Holms I. (1992). Laukaugu selekcija Latvijā. Rīga ‘Avots’. 23.lpp.).

Ziemas kviešu šķirne ‘Milturum 5’ Latvijas gēnu bankā tika ievietota 1999. gadā, saņemot paraugu no Stendes selekcijas stacijas. Stendē 2007. gadā tika noteikti šķirnei raksturīgākie deskriptori.

Ziemas kviešu ‘Milturum 5’ paraugs (50 g sēklu) Stendē tika saņemts 2018. gadā un iesēts, tālākai pavairošanai. Sēkla ievākta un pavairota Stendē 2019., 2020., un 2021. gadā. Katru gadu izmēģinājumos Stendē tika izvērtētas ziemas kviešu šķirnes ‘Milturum 5’ morfoloģiskās un saimnieciski lietderīgās īpašības. Konstatēts, ka noteiktie deskriptori Stendē, neatšķīrās no iepriekš aprakstītajām morfoloģiskajām un tas apliecina, ka saņemtais paraugs no Latvijas GB bija ziemas kviešu šķirne ‘Milturum 5 ’.

Izmēģinājumos Stendes pētniecības centrā bioloģiskajā laukā, kā arī 2021. un 2022. gadā zemnieku saimniecībā ‘Brīvzemnieki’, izvērtēja ziemas kviešu šķirnes ‘Milturum 5’ morfoloģiskās un saimnieciski lietderīgās īpašības. Izvērtējot šķirnes ‘Milturum 5’ graudu ražu un kvalitāti bioloģiskajā audzēšanas sistēmā, konstatēts, ka šķirne ir piemērota audzēšanai bioloģiskajā sistēmā. Tā ir pietiekami ziemcietīga, stiebru garums variēja no 106 līdz 118 cm, labi cero, vidēji veldres un slimību izturīga, vēlīna. Šķirne 2021. gadā uzrādīja vienu no augstākajām graudu ražām 3.6 t ha-1. Vidējā graudu raža (2020.-2022.) šķirnei ‘Milturum 5’ iegūta 2.75 t ha-1, graudu kvalitāte atbilstoša pirmajai pārtikas graudu grupai (proteīna saturs 12.5 %, lipekļa saturs 25.72%), *Zeleny index* 29.0. Ziemas kvieši ‘Milturum 5’ ir ļoti atšķirīga no citām Latvijā veidotajām šķirnēm, tās vārpu krāsa ir izteikti tumša (brūna).

Ziemas kvieši ‘Milturum 5’ 2022. gadā tika iesēti tālākai pavairošanai Agroresursu un ekonomikas institūtā Stendes pētniecības centrā bioloģiskajā selekcijas laukā, ievērojot ‘Labības sēklaudzēšanas un sēklu tirdzniecības noteikumus’ (MK noteikumi Nr.120), lai turpmākajos gados varētu piedāvāt kvalitatīvu sēklu bioloģiskajiem lauksaimniekiem.

Sagatavoja: AREI LSAN pētniece Vija Strazdiņa